**Izvještaj o realizaciji vaspitno – obrazovnih aktivnosti u**

**Dječijem vrtiću „Čika Jova Zmaj“**

**u radnoj 2011/12. godini**

**(01. septembar 2011.god – 31. avgust 2012. god.)**

U periodu 01. septembar 2011. – 31. avgust 2012. godine, Vrtić je, u skladu sa Godišnjim programom rada, uspješno realizovao planirane vaspitno – obrazovne aktivnosti, sa ciljem ostvarivanja najvažnije uloge predškolskog vaspitanja i obrazovanja: da se, kroz kvalitetno i pažljivo praćenje svakog djeteta i odgovaranje na razvojne potrebe i tendencije, međudejstvom porodice i institucija, u dobro strukturiranim uslovima socijalnog i materijalnog okruženja osnaži dijete da se razvije do svojih optimalnih nivoa, poštujući prirodu cjelovitog učenja i razvoja. Učeće aktivnosti koje su planirane etapnim, petnaestodnevnim planovima, uspješno su realizovane u svim vaspitnim grupama, u skladu sa uzrastom djece i njihovim individualnim potrebama i mogućnostima. Na osnovu evaluacija koje se, na nivou grupa, rade jednom mjesečno, utvrđeno je da su planirani ishodi u velikoj mjeri ostvareni, i da će se i dalje raditi na ostvarivanju ishoda u svim aspektima dječijeg razvoja (fizičkog; socio–emocionalnog; intelektualnog; razvoja govora, komunikacije i stvaralaštva).

U prethodnoj radnoj godini, pored cjelodnevnog boravka, radili smo veći broj programa i projekata (Program pripreme djece u godini pred polazak u školu, mobilne igraonice po selima, igraoničke grupe), kako bismo obuhvatili što veći broj djece nekim od vidova institucionalizovanog predškolskog vaspitanja i obrazovanja.

Akcenat je stavljen i na stručno usavršavanje radnika, kao i predstavljanje našeg rada stručnoj javnosti i kolegama iz drugih vrtića. S tim u vezi, možemo istaći brojne seminare na kojima smo predstavili projekte – primjere dobre prakse, naučne i stručne skupove, kao i smotre dječijeg likovnog, govorno i folklornog stvaralaštva.

Saradnja sa Opštinom Bijeljina i institucijama našeg grada bila je veoma uspješna (učešće Vrtića na Svečanoj akademiji povodom Dana Opštine, učešće djece u Atletskoj trci "Trči Bijeljino", zajedničko obilježavanje Dječije nedjelje, „April-mjesec čistoće“, Kolonija dječijeg prijateljstva i sl.). Nastavljena je saradnja sa Narodnom bibliotekom "Filip Višnjić", Centrom za kulturu "Semberija", Dječijim vrtićima na području Bijeljine, osnovnim školama "Sveti Sava", "Vuk Karadžić", „Knez Ivo od Semberije“, Semberskim novinama, Novom školom, BN – radiom i ostalim medijskim kućama u gradu itd.

Većina realizovanih vaspitno – obrazovnih aktivnosti, kao i aktivnosti saradnje sa porodicom i okruženjem, navedeni su u ovom izvještaju.

**SEPTEMBAR 2011. GODINE:**

**01. septembar 2011. god.:**

- Početak radne 2011/12. godine.

**09., 10. i 11. septembar 2011. god:**

- U Sarajevu je organizovan Seminar CIVITAS-a (obuka vaspitača za treći i četvrti koncept). Prisustvovale su vaspitačice Nada Božić i Jelena Savić.

**od 14. septembra 2011. god.:**

Saradnja sa BN radiom nastavljena je i u ovoj radnoj godini, tako da djeca i vaspitači starijih grupa, svake srijede, u terminu od 8.30 do 9.00, gostuju u emisiji voditeljke Sandre Mićić. Razgovara se o različitim temama: godišnja doba, biljke, životinje, zimnica, drugarstvo, saobraćaj, Sveti Nikola, Nova Godina i sl. Do kraja decembra imali smo 16 posjeta.

**23. septembar 2011. god.:**

- Učešće djece starijih grupa na smotri dječijeg stvaralaštva u Zvorniku, u organizaciji Dječijeg vrtića „Naša radost“ iz Zvornika.

**23.septembar 2011. god.**

- Na Svečanoj akademiji povodom Dana Opštine Bijeljina, održanoj u sali Gradskog bioskopa, sa prigodnim programom su nastupila djeca iz starijih vrtićkih grupa.

**22-24.septembar 2011. godine**

JUBILEE 65 YEARS INSTITUTE OF PEDAGOGY (International Scientific Symposium): EDUCATION BETWEEN TRADITION AND MODERNITY

- Organizator Institut za pedagogiju Filozofski fakultet u Skoplju

Danica Mojić, pedagog vrtića, učestvovala je na Međunarodnom naučnom simpozijumu u Ohridu i izložila rad „Znanja, vještine i kompetencije pedagoga u dječijem vrtiću“ (Knowledge, Skills and Competencies of the Pedagogue in a Kindergarten). Rad će biti objavljen na engleskom jeziku, u Zborniku Instituta za pedagogiju, koji će biti publikovan povodom 65 godina Instituta za pedagogiju Filozofskog fakuleteta u Skoplju.

**25. septembar 2011. god.:**

- Učešće djece iz starijih vaspitnih grupa u atletskoj trci "Trči Bijeljino" (osvojeno jedno prvo, jedno drugo i dva treća mjesta).

**26. , 28. i 29.septembar 2011. god.:**

- Roditeljski sastanci u Bijeljini, Dvorovima i Novom Naselju-Janja. Na Roditeljskom sastanku u centralnom objektu održana prezentacija o Programu predškolskog vaspitanja i obrazovanja i načinu na koji se on provodi u našem vrtiću (pedagog Danica Mojić).

**29. septembar 2011. god.:**

- Pozorišna predstava „Najbolji drug“.

**OKTOBAR 2011. GODINE:**

**Od 15. oktobra 2010. god.:**

- Engleski jezik za starije vrtićke grupe, u saradnji sa školom stranih jezika „Anglia“ (dva puta nedjeljno).

**Od 19. oktobra 2010. god.:**

- "Mala radionica - pričaonica". Svake srijede djeca starijih vaspitnih grupa idu u posjetu Narodnoj biblioteci "Filip Višnjić", gdje slušaju priče, razgledaju slikovnice i sl. Sva djeca su besplatno učlanjena u Biblioteku (dobili su članske karte).

**DJEČIJA NEDJELjA (od 03. do 07. 10. 2010. god.)**

(obilježena u saradnji sa Opštinom Bijeljina i ostalim vrtićima Bijeljine)

Prva nedjelja mjeseca oktobra tradicionalno je posvećena djeci, tako da je i naš vrtić osmislio niz aktivnosti kojima će skrenuti pažnju na važnost institucionalizovanog predškolskog vaspitanja i obrazovanja predškolske djece.

Već šest godina, tokom Dječije nedjelje, organizujemo humanitarnu akciju "Uljepšajmo nečije djetinjstvo", čiji je cilj prikupljanje higijenskog materijala i slatkiša za djecu sa posebnim potrebama. Djeca i vaspitači našeg vrtića organizuju prodajnu izložbu likovnih radova i upotrebnih predmeta (ogrlice, kutije za nakit i sl.). Roditelji se svake godine maksimalno uključe u ovu akciju, tako da se i ove godine prikupilo mnogo higijenskog materijala, slatkiša, kao i značajna novčana suma, koju smo proslijedili Udruženju Bratstvo i sestrinstvo Presvete Bogorodice Trojeručice, koje se brine o djeci sa posebnim potrebama. Humanitarna akcija "Uljepšajmo nečije djetinjstvo" trajala je od 03. do 07. oktobra.

**03. 10. 2011. (ponedjeljak)**

U dvorištu Vrtića organizovali smo „Malu olimpijadu“ za djecu starijih vrtićkih grupa, sa obiljem zanimljivih takmičarskih igara. Djeca srednjih i mlađih grupa pogledala su lutkarsku predstavu „Tri leptira“, u sali Vrtića.

Mješovita grupa iz vrtića u Dvorovima posjetila je Banju Dvorovi.

Tog dana, djeca iz našeg vrtića u Janji crtali su kredama u boji na betonu ispred osnovne škole, izražavajući tako svoje želje i kreativnost.

**04. 10. 2011. (utorak)**

U saradnji sa Odjeljenjem za društvene djelatnosti i drugim vrtićima, na Trgu je organizovan maskenbal za djecu svih vrtića Bijeljine. Igrali smo uz muziku, a djeci su se obratili direktor Dječijeg vrtića "Čika Jova Zmaj" i Načelnik Odjeljenja za društvene djelatnosti u Opštini Bijeljina gospodin Slavko Bašić. Tom prilikom sva djeca su dobila slatkiše i sokiće, koje je obezbijedila Opština.

Djeca srednjih vrtićkih grupa su uživala u takmičarskim igrama u dvorištu vrtića.

Djeca iz vrtića u Dvorovima su pravila maske za svoj maskenbal, dok su djeca iz Novog Naselja – Janja učestvovali u maskenbalu na Trgu.

**05. 10. 2011.(srijeda)**

Odjeljenje za društvene djelatnosti Opštine Bijeljina organizovalo je pozorišnu predstavu za djecu svih vrtića Bijeljine, uključujući i djecu iz Janje, Dvorova i igraoničkih grupa centralnog vrtića. Predstavu su prikazala djeca iz Lutkarskog pozorišta „Cvrčak“ iz Ugljevika.

Djeca iz Dvorova su imala sportski dan na sportskim terenima Bazena Dvorovi.

Djeca i vaspitači srednjih vrtićkih grupa organizovali su druženje sa bakama „Bakin kolač“. Bake su donijele posluženje za djecu, a djeca su im pripremila kratku priredbu. Bake su pričale svoje doživljaje iz djetinjstva, recitovale omiljene pjesmice i govorile o igrama njihovog djetinjstva.

Istog dana, u Narodnoj biblioteci „Filip Višnjić“, sa početkom u 18.00 časova, prof.dr Pero Spasojević održao je predavanje na temu „Najvažnija uporišta kvalitetne realizacije Programa“. Predavanju su prisustvovali vaspitno-obrazovni radnici iz vrtića regije Bijeljina.

**06. 10.2011.(četvrtak)**

Prodajna izložba kreativnih radova djece i vaspitača na Trgu. Po prvi put smo humanitarnu akciju „Uljepšajmo nečije djetinjstvo“ organizovali na Trgu, gdje smo napravili prodajnu izložbu radova djece i vaspitača. Napravili smo ukrasne i upotrebne predmete od gline, papira, ambalaže, drveta i sl. Djeca su, pored uloge prodavaca, uživala crtajući kredama u boji. Izložba je izazvala veliku pažnju roditelja i građana Bijeljine.

Djeca iz vrtića u Janji, kao i igraoničke grupe, imali su sportski dan – organizovane sportske igre u dvorištu.

U Dvorovima je organizovan maskenbal u prostorijama vrtića.

**07. 10. 2011. (petak)**

Jednodnevni izlet u ZOO–vrt u Beogradu. Sve starije vaspitne grupe posjetile su Beograd. Posjetili smo ZOO – vrt, gdje su djeca imala priliku da vide životinje dalekih krajeva. Nakon toga smo posjetili izložbu dinosaurusa na otvorenom (Ušće, Novi Beograd).

Djeca iz Dvorova su crtali kredama u boji u parku Banje Dvorovi.

Srednje vrtićke grupe su išle na izlet na Gučevo.

**04. oktobar 2011. god.:**

Vaspitačica Nada Božić i pedagog Danica Mojić započele su realizaciju programa „Rastimo zajedno“, koji je namijenjen roditeljima djece do 4 godine. Sastoji se od 11 konceptualno i tematski povezanih radionica, sa ciljem podrške odgovornom roditeljstvu. Program je organizovan pod pokroviteljstvom UNICEF-a, a u saradnji sa IN fondacijom – fondacijom za unapređenje socijalne inkluzije djece i mladih.

**12.oktobar 2011. god.:**

- Djeca su sa vaspitačima i direktorom posjetila Manastir Svetog Vasilija Ostroškog i predstavnicima Bratstva i sestrinstva Presvete Bogorodice Trojeručice uručila prikupljene poklone za djecu sa posebnim potrebama, prikupljenim tokom Dječije nedjelje.

**18-26. oktobar 2011. god.:**

- SEMINAR „RANA DETEKCIJA I STIMULACIJA RAZVOJA DJECE SA

POSEBNIM OBRAZOVNIM POTREBAMA“

U organizaciji Ministarstva prosvjete i kulture, u više gradova Republike Srpske održan je seminar „Rana detekcija i stimulacija razvoja djece sa posebnim obrazovnim potrebama“. Seminar je organizovan za vaspitače regija: Banja Luka, Bijeljina, Doboj, Prijedor, Trebinje, Istočno Sarajevo.

Na seminaru je predstavljen program NTC –sistem učenja, po kojem naš vrtić već radi, a zasniva se na stimulaciji razvoja sinapsi kod predškolske djece.Predavači su bili autori Programa dr Ranko Rajović, Uroš Petrović i pedagozi Aleksandra Šindić, Natali Ninković i Danica Mojić.

Za regiju Bijeljina seminar je organizovan u našem vrtiću, gdje je, pored vaspitača i učitelja iz naše regije, bilo prisutno i 13 naših vaspitača

**од 22.октобра до 02. новембра 2011. год.:**

- Po tradiciji, u posljednjoj nedjelji oktobra mjeseca, u našem vrtiću se obilježava dolazak jeseni i organizuje Jesenja svečanost. U svim objektima vrtića djeca i vaspitači su pripremili priredbe sa raznovrsnim jesenjim pjesmama, dramatizacijama, muzičkim igrama i sl. Scenografija je bila urađena u duhu jeseni, sa mnoštvom jesenjih plodova.

**NOVEMBAR 2011. GODINE:**

**31. oktobra, 07. i 11. novembra 2011. god.:**

- Polaganje Stručnih ispita vaspitača pripravnika i volontera iz Bijeljine,Zvornika, Doboja i Modriče.

**03. novembar 2011. god.:**

- Prijavljen projekat na konkurs Saveza udruženja vaspitača Srbije: „U svijetu boja i geometrijskih oblika“, koji su uradile vaspitačice Desanka Pandilovski i Biljana Arsenović i pedagog Danica Mojić.

**10. novembar 2011. god.:**

- Tema stručnog usavršavanja, izložena na Stručnom vijeću: „Naučite dijete da voli i čuva prirodu“, vaspitačice Jokica Gušić i Julijana Todorović.

**18. novembar 2011. god.:**

- Pozorišna predstava „Pinokio u cirkusu“.

**18. novembar 2011. god.:**

- Danica Mojić, pedagog Vrtića učestvovala je na Naučnom skupu na temu “Razvoj i jačanje kompetencija u obrazovanju –prioriteti za brži društveni napredak“, sa radom „Uticaj partnerstva porodice i dječijeg vrtića na razvoj predškolskog djeteta“.

**20. novembar 2011. god.:**

- Povodom Međunarodnog dana djeteta, a u saradnji sa Omladinskim centrom „VERMONT“ iz Brčkog, u vrtiću smo organizovali radionicu i Konferenciju za štampu, sa djecom starijih vrtićkih grupa.

**21. novembar 2011. god.:**

- Proslavljena je Krsna Slava vrtića – Sveti Arhangel Mihail. Prigodan program su izvela djeca iz starijih vaspitnih grupa.

**od 28. novembra do 09. decembra 2011. god:**

* Studenti treće godine Pedagoškog fakulteta su obavili metodičku praksu u našem vrtiću.

**DECEMBAR 2011. GODINE:**

**02. decembar 2011. god.:**

- Poslata dokumentacija za IPA projekat prekogranične saradnje. Projekat se odnosi na NTC sistem učenja i, ukoliko bude odobren, radiće se u saradnji sa Predškolskom ustanovom iz Šapca.

**03. decembar 2011. god.:**

- Seminar: KVALITET PLUS ZA TIM DJEČIJEG VRTIĆA

Autor programa: Tanja Dojić, psiholog; Realizatori: Tanja Dojić, psiholog i Angelina Matacun, vaspitač

Seminar je održan u Dječijem vrtiću "Čika Jova Zmaj", u subotu, 03.12. 2010. godine, od 9.00 do 17.00. Seminaru su prisustvovali vaspitači i medicinske sestre, kao i direktor, stručni saradnik i pedagog našeg vrtića.

Edukatori su se bavili sljedećim oblastima psihologije:

1. KOMUNIKACIJA

2. KONFLIKTI

3. KONSTRUKTIVNOST

4. TIMSKI RAD (u kontekstu dječijeg vrtića)

**07. decembar 2011. god.:**

- Na Stručnom vijeću je prezentovana tema stručnog usavršavanja „Tradicionalne pokretne igre sa tekstom i pjevanjem“, vaspitačica Aleksandre Cvijetinović i Jasne Ilić.

**08 - 11. decembar 2011. god.:**

XVII STRUČNI SUSRETI "VASPITAČI - VASPITAČIMA" na Zlatiboru.

Seminar u organizaciji SAVEZA UDRUŽENjA VASPITAČA SRBIJE

Dječiji vrtić "Čika Jova Zmaj" poslao je projekat – primjer pozitivne prakse, na konkurs Saveza udruženja vaspitača Srbije. Komisija je prihvatila projekat i odlučila bude predstavljen na seminaru na Susretima vaspitača na Zlatiboru, koji okupljaju nekoliko stotina vaspitača, stručnih saradnika i direktora predškolskih ustanova.

Seminaru su prisustvovali direktor, vaspitači- autori projekta Desanka Pandilovski i Biljana Arsenović i pedagog Danica Mojić.

**od 12. do 23. decembra 2011. god.:**

- Studenti druge godine Pedagoškog fakulteta boravili su na dvonedjeljnoj praksi u našem vrtiću.

**19. decembar 2011. god.: Obilježavanje praznika Svetog Nikole.**

- U svim vaspitnim grupama je, prigodnim poklonima, ostavljenim u čizmice koje su djeca napravila, obilježen Sv. Nikola.

**22. decembar 2011. god.:**

- Direktor i tri vaspitača su bili gosti na manifestaciji „Darovanje“, u organizaciji PU „11. april“- Novi Beograd i tom prilikom su pogledali izložbu recikliranih novogodišnjih jelki.

**od 20. do 24. decembra 2010. god.:**

- Učešće djece u akciji "Djed Mraz - Pošte Srpske". U saradnji sa roditeljima, poslati su dječiji likovni radovi u Pošte Srpske.

**26. decembar 2011. god.:**

- Opština Bijeljina je organizovala pozorišnu predstavu „Snežana i dva patuljka“ za djecu bijeljinskih vrtića.

**28. decembar 2011. god.:**

- Četvoro djece starijih vaspitnih grupa osvojili su nagrade za svoje likovne radove u akciji "Djed Mraz – Pošte Srpske". Nagrade su primili na svečanosti u Pošti RJ Bijeljina.

**27 - 30 . decembar 2011. god.:**

- Po tradiciji, u našem vrtiću su i ove godine obilježeni Nova Godina i Božić. U svim objektima su organizovane priredbe za djecom, a Deda Mraz i Božić Bata su im podijelili paketiće.

- Pored recitacija, dramatizacija, horskih pjesama i muzičkih igara, djeca i vaspitači starijih vaspitnih grupa su pripremila pozorišnu predstavu „Novogodišnje slavlje“. Svi vaspitači su učestvovali u pripremi kostima, scenografije, tako da je predstava izazvala oduševljenje kako djece, tako i odraslih. Fotografije najbolje ilustruju kako smo dočekali ove lijepe praznike.

- U ponedjeljak su djeca bijeljinskih vrtića prisustvovala pozorišnoj predstavi „Snežana i dva patuljka“, koju je organizovala Opština Bijeljina.

- U utorak, 27.12., u 10.00 časova, u vrtiću u Dvorovima je organizovana priredba za roditelje, a u 17.00 je Deda Mraz podijelio paketiće djeci koja pohađaju igraonicu u našem vrtiću. U srijedu, 28.12., u 9.30 časova su djeca iz starijih grupa prikazala predstavu za djecu mlađih i srednjih grupa. Istog dana, u 16.00 časova, načelnik Opštine Bijeljina je prisustvovao priredbi i dodijelio paketiće djeci iz našeg vrtića u Novom Naselju- Janja. Četvrtak, 29.12.: u 9.30 časova - predstava za djecu starijih vrtićkih grupa, a u 17.30 časova je prikazana priredba koju su pripremila djeca iz vaspitne grupe koju je naš vrtić organizovao u OŠ „Meša Selimović“ u Janji. Petak, 30.12.: u 12.00 časova je prikazana priredba koju su pripremila djeca iz vaspitnih grupa koje je naš vrtić organizovao u OŠ „Knez Ivo od Semberije“ u Koviljušama.

**JANUAR 2012. GODINE:**

- U januaru je u vrtiću najveći broj aktivnosti bio vezan za Novu Godinu i Božić (pjesme i priče, razgovor o narodnim običajima i sl.). Posebno ćemo istaći bogate igre mašte i igre uloga u ovom periodu, što je izizetno bitno za razvoj govora, dječijeg stvaralaštva, kreativnog mišljenja i sl.

**od 16. do 27. januara 2012. god.:**

- Starije vrtićke grupe su realizovale treći i četvrti koncept osnova demokratije CIVITAS. Istovremeno, dvije grupe su realizovale prvi i drugi koncept. U toku je evaluacija i priprema izvještaja.

**27. januar 2011. god.:**

- Obilježen je praznik Sveti Sava (interno – po grupama). Pričali smo priče o Svetom Savi, razgledali slikovnice, igrali narodne igre, recitovali o Svetom Savi itd..

**30. januar 2012. god.:**

- Prijem prijava djece i pripreme za realizaciju Programa u godini pred polazak u školu, u saradnji sa Ministarstvom prosvjete i kulture u Vladi Republike Srpske.

**30.januar 2012.god.:**

Evaluacijski sastanak programa „Rastimo zajedno“, Banja Luka. Organizator – IN fondacija.

**FEBRUAR 2012. GODINE:**

**Februar 2012. god.:**

- Nastavak radionica-čitaonica u Biblioteci i gostovanja djece srijedom na BN-radiu;

**14. i 15.februar 2012.god.:**

- U Sarajevu je organizovana Međunarodna konferencija o odgoju/vaspitanju i obrazovanju u ranom djetinjstvu „Povećajmo mogućnosti djeci u Bosni i Hercegovini za rano učenje“. Organizator Konferencije je bio UNICEF, a prisustvovali su joj direktor i pedagog.

**22.februar 2012. god.:**

- Održano je Stručno vijeće na kojem je usvojen izvještaj o realizaciji vaspitno-obrazovnih aktivnosti u periodu septembar 2011. – januar 2012.

**25.februar 2012.god.:**

- Likovni pedagog mr Biljana Vasović iz Predškolske ustanove „Poletarac“-Odžaci, održala je seminar za vaspitače naše ustanove „Slikarske tehnike u dječijem vrtiću“ .

**27. i 28.februar 2012.god.:**

- U Sarajevu je organizovana Konferencija „Standardi kvaliteta u predškolskom odgoju i obrazovanju u Bosni i Hercegovini“. Konferenciju je organizovala Agencije za predškolsko, osnovno i srednje obrazovanje, u saradnji sa UNICEF-om i Save the Children Norway. Konferenciji su prisustvovali direktor i pedagog.

**28. februar 2012.god.:**

- Prijem kod Ministra prosvjete i kulture Antona Kasipovića, povodom dodjele prve nagrade za najbolje didaktičko sredstvo „Kocku brzalicu“. Prijemu su prisustvovali vaspitači Bogdanka Mišić i Jelena Savić, direktor i pedagog vrtića.

**MART 2010. GODINE:**

**05. mart 2012.god.:**

- Početak Programa pripreme djece u godini pred polazak u školu. Formirano je 11 grupa, sa 260 djece, i to: 3 grupe u centralnom objektu, 2 grupe u OŠ „Knez Ivo od Semberije“ u Koviljušama, 2 u vrtiću u Dvorovima i po jedna група у Балатуну, Горњем Црњелову, Новом Насељу Јања и ОШ „Меша Селимовић“ у Јањи.

**08.mart 2012.god.:**

- Kreativna osmomartovska radionica za djecu, mame i bake u Dvorovima.

- Osmomartovske priredbe u Janji i u Novom Naselju.

**13. mart 2012.god.:**

- Pozorišna predstava „Tamo daleko“ (lutkarsko pozorište „Bajkamela“ - Beograd);

**21. i 22.mart 2012.god.:**

- Starija vaspitna grupa „Ribice“ nastupila je na Danu PU „Poletarac“ – Odžaci. Sa djecom su boravile vaspitačice Bogdanka Mišić i Jelena Savić, kao i direktor i pedagog.

**23. i 24. mart 2012.god.:**

- U vrtiću je organizovan seminar „Fizički razvoj djece predškolskog uzrasta“, autora prof.dr Danice Džinović, prodekana za nastavu na Učiteljskom fakultetu u Beogradu.

**24., 25. i 26.mart 2012.god.:**

- Pedagog Danica Mojić, na Jahorini je učestvovala na Trećoj zimskoj školi pedagoga, organizovanoj od strane Društva pedagoga Republike Srpske.

**29.mart - 01.april 2012.god.:**

- Direktor i vaspitačice Slavica Đurić i Aleksandra Miličić prisustvovali su Stručnim susretima „Vaspitači – vaspitačima“, u Kladovu.

**APRIL, 2012. GODINE:**

**07.april 2012.god.:**

- Godišnja priredba "Vrbica 2010." održana je u Gradskom bioskopu u 18.00 časova Prije toga, u 17.00 časova je služena molitva u Hramu sv. Velikomučenika Georgija. Djeca iz 7 starijih vaspitnih grupa su se predstavila sa 20 tačaka (dramatizacije, ritmičke igre, horske pjesme, recitacije, folklor itd.). Ukupno je učestvovalo 170 djece.

**09. april 2012. god.:**

- Organizovana je Vaskršnja radionica vaspitne grupe „Laste“, vaspitačica Aleksandre Miličić i Sandre Jović. Radionici su prisustvovale mame, bake i poneki tata.

**12. april 2012.god.:**

- Pozorišna predstava „Čarobni stolić“.

**17.april 2012.god.:**

- Organizovana je Kreativna radionica „Sa muzikom u srećno djetinjstvo“ srednje vaspitne grupe „Bubamare“, vaspitačica Desanke Pandilovski i Biljane Arsenović. Radionici su prisustvovali roditelji i poneka baka. Na kraju su svi zajedno otpjevali pjesmu „U svetu postoji jedno carstvo“, uz gitarsku pratnju jednog tate.

**17.april 2012.god.:**

- Sa radom su počele dvije igraonice, pod pokroviteljstvom CIVITAS-a. Igraonice su formirane pri osnovnim školama u Hasama i u Batkoviću, a vodile su ih vaspitačice Aleksandra Miličić i Mirjana Despotović.

**17 – 20.april 2012.god.:**

- Djeca i vaspitači iz starijih vrtićkih grupa boravili su na Zlatiboru, radi ostvarivanja ishoda učenja vezanih za osamostaljivanje i boravak djece u prirodi.

**21. april 2012. god.:**

- U dječijem vrtiću u Laktašima održan je seminar za radnike koji rade u kuhinji. Iz naše ustanove, seminaru su prisustvovala dvije radnice.

**23-27.04.2012.god:**

- Naš vrtić se, kao i svake godine, uključio u akciju Opštine Bijeljina „April-mjesec čistoće“.

**EKOLOŠKA NEDJELjA**

**Ponedjeljak, 23. april**

**„Šeširijada“**

Razgovarali smo sa djecom o obilježavanju 22.aprila Dana planete Zemlje!

Vaspitači su sa djecom starijih grupa razgovarali o ekologiji i o načinima za očuvanje životne sredine. Kako sačuvati planetu Zemlju? Dan planete Zemlje – 22. аpril.

Kako zaštititi prirodu? Šta je reciklaža i kako ona može zaštititi okolinu? Dvorište Vrtića u ul. Kneza Miloša smo pripremili za sađenje cvijeća.

Srednje vrtićke grupe su organizovale manifestaciju „Šeširijada“ – reviju šešira od reciklažnog materijala. Noseći ekološke poruke prošetalio smo gradom do Gradskog parka.

Djeca iz igraoničkih grupa (kroz priče, pjesme, radne listove, igrice) upoznali su se sa pojmom ekologije i značajem očuvanja prirode).

Djeca iz mješovite vrtićke grupe iz Dvorova prošetali su do Banje Dvorovi i prolaznicima podijelili ekološke poruke.

Djeca iz vrtića u Novom Naselju u Janji su sa svojom vaspitačicom govorili o reciklaži.

**Utorak, 24. april**

**„Vježboteka“ i „Reciklažna radionica“**

Srednje vrtićke grupe su izrađivale predmete od reciklažnog materijala u sali centralnog objekta, gdje je tokom cijele nedjelje bila postavljena izložba radova koji su urađeni u radionici.

U dvorištu objekta u ul. Kneza Miloša organizovane su takmičarske igre za djecu starijih vrtićkih grupa.

Djeca iz vrtića u Dvorovima su izrađivala ukrase od reciklažnog materijala.

Djeca iz igraoničkih grupa su sadila cvijeće u akciji „Jedno dijete – jedan cvijet“.

U vrtiću u Novom Naselju - Janja djeca su prošetala po Naselju, dijeleći ekološke poruke prolaznicima.

**Srijeda, 25. april**

**„Volim cvijeće“**

Djeca iz srednjih grupa su u dvorištu, u posude i saksije od reciklažnog materijala, posadila cvijeće.

U starijim vaspitnim grupama (ul. Kneza Miloša) djeca su razgovarala o značaju zdrave ishrane i očuvanju zdravlja.

U Dvorovima su djeca crtala kredama u boji, u parku Banje Dvorovi.

U Novom Naselju – Janja djeca su sadila cvijeće u dvorištu Vrtića.

Takmičarske igre u dvorištu Vrtića za djecu igraoničkih grupa.

**Četvrtak, 26. april**

**„Igre bez granica“**

Srednje vrtićke grupe su u dvorištu Vrtića (centralni objekat) imale takmičarske igre.

**„Vrtić u cvijeću“**- Starije vrtićke grupe će u dvorištu objekta u ul. Kneza Miloša posadile su cvijeće.

U Dvorovima su, takođe, djeca sadila cvijeće.

Djeca iz vrtića u Novom Naselju - Janja su imali takmičarske igre u dvorištu Vrtića.

**„Od starog pravimo novo“** – Djeca iz igraoničkih grupa su od papira i kartona pravili ukrase i različite predmete.

**Petak, 27. april 2012. godine :**

**Izlet u prirodu**

Djeca srednjih vrtićkih grupa, vrtića u Dvorovima, Novom Naselju Janja, kao i djeca iz starije igraoničke grupe išli će na izlet u prirodu – Zasavica i tom prilikom su, pored domaćih životinja, vidjeli izložbu dinosaurusa.

„Dan bez dima“ – Djeca starijih vrtićkih grupa ovaj dan su, kroz razgovor, crtanje, radne listove, pravljenje poruka i sl., posvetili borbi protiv duvanskog dima.

**27. april 2012. god.:**

Po tradiciji, učestvovali smo na likovnom konkursu Muzeja Semberije "Majska smotra likovnog stvaralaštava". Tom prilikom je izložen veći broj radova koje smo poslali.

**MAJ 2012. GODINE:**

**10-15.maj 2012.god.:**

Fotografisanje djece i vaspitača starijih grupa za maturski pano.

**15-17.maj 2012.god.:**

- U Banjaluci je organizovan drugi krug seminara „Rana detekcija i stimulacija djece sa posebnim obrazovnim potrebama“, za vaspitače i profesore razredne nastave koji provode NTC-sistem učenja. Seminaru su prisustvovale vaspitač Desanka Pandilovski, kao autor primjera iz prakse koji su prikazani na seminaru i pedagog Danica Mojić, kao jedan od predavača.

**17. i 18. maj 2012.god.:**

- Na Festivalu folklora predškolskih ustanova, organizovanoj u Požarevcu, starija vrtićka grupa „Ribice“, vaspitačica Bogdanke Mišić i Jelene Savić, osvojila je prvo mjesto u kategoriji tradicionalnih igara, kao i prvo mjesto za izbor muzike za moderan ples. Koreografiju „Banatske šaljive igre“ sa djecom je pripremila vaspitačica Aleksandra Cvijetinović.

**24. maj 2012. god.:**

Izložba likovnih radova u Muzeju Semberije – „Majska smotra likovnog stvaralaštva“. Odabrano je 20 radova iz našeg vrtića. Djevojčica Katarina Mojić dobila je Nagradu publike.

**24. maj 2010. god.:**

- Nastup djece starije vaspitne grupe "Pačići“, vaspitačice Nada Božić i Julijana Krstić, na Pozorišnim igrarijama u Šapcu (dramatizacija "Zamislite").

**26.maj 2012.god.:**

- U saradnji sa Centrom za socijalni rad i Javnim fondom za dječiju zaštitu, osmoro djece iz vrtića u novom Naselju Janja je, sa svojom vaspitačicom Vanjom Zekanović, otišlo u Kumbor, na ljetovanje.

**29. maj 2012.god.:**

- Roditeljski sastanak, u vezi sa organizovanjem rada tokom Kolonije dječijeg prijateljstva.

**31. maj 2012. god.:**

- „Mala matura“ – žurka u dvorištu vrtića u ul. Kneza Miloša za djecu starijih vaspitnih grupa, povodom opraštanja od vrtića i polaska u osnovnu školu.

**31. maj 2012.god.:**

- Završna priredba Programa prireme djece u godini pred polazak u školu organizovana je u Gradskom bioskopu JU Centar za kulturu „Semberija“. Na priredbi je učestvovalo 9 grupa.

**JUN 2012. GODINE:**

**01. jun 2012.god.:**

- UNICEF je odobrio realizaciju projekta „Vrtić za svako dijete“, koji smo napisali u saradnji sa Opštinom Bijeljina, tako da ćemo u sljedećoj radnoj godini krenuti u njegovu realizaciju. Planirano je da se projektom obuhvati 100 djece iz osjetljivih kategorija stanovništva i da se sa njima realizuje vaspitno-obrazovni program, u trajanju od tri mjeseca po tri sata.

**01.jun 2012.god.:**

- Na inicijativu roditelja, organizovan je izlet u Eno selo „Stanišići“ za djecu i roditelje iz igraoničke grupe iz OŠ „Meša Selimović“ u Janji. Na izlet su išle vaspitačica Ružica Stanković i stručni saradnik Joka Arsenović.

**02. jun 2012.god.:**

- Na Likovnom konkursu koji je organizovala PU „Poletarac“, Odžaci, Tamara Stanišić je osvojila nagradu, a radovi Tijane Stanišić i Jelene Pavlović su izloženi. Djeca, roditelji, vaspitačice i direktor su posjetili izložbu radova.

**08. i 09. jun 2012.god.:**

- Istraživački dani vaspitača Beograda – Zemun. Prvog dana skupu su prisustvovali direktor, pedagog i vaspitačice Biljana Arsenović i Jelena Savić, dok su drugog dana prezentacije pogledale vaspitačice Aleksandra Miličić, Aleksandra Cvijetinović i Julijana Krstić.

**Od 10. do 16. juna 2012. god.:**

Naš vrtić je bio domaćin Kolonije dječijeg prijateljstva. Učesnici Kolonije su bili djeca, vaspitači, direktori i stručni saradnici iz predškolskih ustanova iz Šapca, Sombora, Cetinja, Štipa i Banja Luke. U vrtiću je tih dana u vrtiću boravilo 53 djece gostiju, kao i desetoro djece iz našeg vrtića, iz starije vrtićke grupe „Zečići“, vaspitača Slavice Đurić i Slaviše Vujanovića. Gosti na priredbi su bili drugari iz vrtića u Lajkovcu, kao i starija vrtićka grupa „Ribice“ iz našeg vrtića.

**RASPORED AKTIVNOSTI TOKOM KOLONIJE**

**10.06.2012. – NEDJELjA**

Dolazak djece i vaspitača do 18.00 časova u Dječiji vrtić „Čika Jova Zmaj“, ulica Svetog Save br. 9, Bijeljina;

**11. 06.2012. – PONEDJELjAK**

**9.00 – SVEČANO OTVARANjE KOLONIJE**

Himna Kolonije „Vrtić cvjeta“

Podizanje zastave – Domaćin

Kratko predstavljanje gostiju (po 5 minuta)

10.00 – Šetnja kroz grad (Posjeta Muzeju Semberije, Manastiru Svetog Vasilija Ostroškog);

17.00 – Zajednička aktivnost – pripremaju vaspitači iz Bijeljine;

**12.06.2012. – UTORAK**

9.00 – Zajednička aktivnost – pripremaju vaspitači iz Šapca;

10.00 – Izlet u Zasavicu;

18.00 – Pozorišna predstava u sali Vrtića;

18.30 – roštilj u dvorištu Vrtića;

Žurka;

**13.06.2012. - SRIJEDA**

9.00 – Zajednička aktivnost – pripremaju vaspitači sa Cetinja;

10.00 – Izlet u Etno –selo „Stanišići“ (turistički obilazak, vožnja vozićem, boravak u igraonici)

**14.06.2012. – ČETVRTAK**

9.00 – Zajednička aktivnost – pripremaju vaspitači iz Sombora;

10.00 – Druženje sa pjesnikom Ljubivojem Ršumovićem i dječijim piscem Urošem Petrovićem u dvorištu vrtića u ul. Svetog Save.

14.00 – predavanje za vaspitače „ NTC sistem ičenja“ dr Ranko Rajović (sala Vrtića)

18.00 – Priredba (u Gradskom bioskopu JU Centra za kulturu „Semberija“);

**15. 06.2012. – PETAK**

9.00 – Zajednička aktivnost – pripremaju vaspitači iz Banja Luke;

10.00 – Mala olimpijada (Stadion FK „Radnik“)

11.30 – Prijem kod Načelnika Opštine Gospodina Miće Mićića

17.00 – Maskenbal, šetnja po gradu, sađenje drveća u dvorištu vrtića u ul. Kneza Miloša, povratak u dvorište vrtića u ul. Svetog Save i zatvaranje Kolonije (predaja zastave domaćinu Kolonije 2013.);

**16. 06.2012. – SUBOTA**

Povratak učesnika prema sopstvenoj želji;

**19. i 20. jun 2012.god.:**

- Godišnja konferencija voditelja radionica „Rastimo zajedno“ organizovana je u Sarajevu. Konferenciju su prisustvovali voditelji Nada Božić i Danica Mojić, kao i direktor našeg vrtića.

**23.jun 2012.god.:**

- Djeca iz starije vrtićke grupe „Pačići“, vaspitačica Nade Božić i Julijane Krstić, nastupili su na manifestaciji „Svitac mali svoju lampu pali“, u organizaciji Predškolske ustanove i vrtića u prirodi „Štrumpfograd“.

**27. jun 2012. god.:**

**Konferencija beba** – nastup djece iz srednjih i starijih vrtićkih grupa. Vaspitači iz jasličkih grupa su izradili pano, koji je stajao na Trgu tokom održavanja Konferencije, a djeca srednjih i starijih vrtićkih grupa su nastupila sa recitacijama, dramatizacijama i ritmičkim igrama, u trajanju od 20 minuta. Konferansije je bila Danica Mojić, pedagog vrtića.

**JUL 2012. GODINE:**

**05. i 13. jul 2012.god.**

- Djeca starijih vrtićkih grupa su išla na bazene Banje Dvorovi.

**10. jul 2012.god.**

- Ceremonija dodjele čekova za UNICEF-ov program poboljšanja pristupa predškolskom obrazovanju održana je u Sarajevu. Na osnovu Javnog poziva iz februara 2012. Godine, objavljenog u saradnji sa Ministrastvom civilnih poslova, oba entitetska

ministarstava obrazovanja, UNICEF će podržati 12 izabranih programa za predškolsko vaspitanje i obrazovanje. Od 65 poslatih aplikacija, odabrane je njih 12, a među njima je Opština Bijeljina i naš vrtić koji će realizovati program.

**AVGUST 2012. GODINE**

**07. avgust 2012. godine**

- Djeca starijih vrtićkih grupa su nastupila na Svečanom otvaranju Dana meda, a u okviru Pantelinskih dana.

**24. i 25. avgust 2012. godine**

- U OŠ „Tušanj“ u Tuzli održan je seminar u organizaciji Mestres per Bosnia, u saradnji sa vrtićima i školama iz Barselone.

U skladu sa Programom predškolskog vaspitanja i obrazovanja u Republici Srpskoj i Godišnjim programom rada, kao i Izmjenama i dopunama Zakona o predškolskom vaspitanju i obrazovanju u Republici Srpskoj, ukinut je ljetnji program rada, te će u Dječijem vrtiću "Čika Jova Zmaj" radna godina je trajala do 31. avgusta.

Rad u radnoj 2011/12. godini bio je usklađen sa opštim ciljem predškolskog vaspitanja i obrazovanja u Republici Srpskoj da, u okviru cjelovitog sistema vaspitanja i obrazovanja, postepeno, u skladu sa realnim mogućnostima, omogući sredinu u kojoj će se osnažiti holistički (cjelovit) razvoj predškolskog djeteta u skladu sa svojim sposobnostima, potencijalima, osobenostima, potrebama i interesima. Tokom ljeta, većina vaspitnih grupa je bila mješovitog uzrasta, tako da su se aktivnosti organizovale u skladu sa dječijim razvojnim mogućnostima, potrebama i interesovanjima. Radi emocionalne sigurnosti i razvijenog osjećaja grupne pripadnosti, potrudili smo se da djeca borave u grupi sa svojim drugarima i vaspitačima sa kojima su od početka godine.

Učećim aktivnostima su bili obuhvaćeni svi aspekti dječijeg razvoja, sa akcentom na igre na otvorenom i aktivnosti iz oblasti fizičkog i motornog razvoja. Ostvarivali su se različiti ishodi u okviru fizičkog razvoja i učenja, socio - emocionalnog razvoja, intelektualnog razvoja i razvoja govora, komunikacije i stvaralaštva.

Kako je predviđeno u Radnoj knjizi, rađeni su etapni planovi za 15 dana, sa mrežom ishoda učenja koji su prilagođeni dječijim potrebama i interesovanjima, vodeći računa o tome da se što veći broj aktivnosti realizuje na otvorenom (dvorište vrtića, Gradski park, bazeni, izletišta u blizini Bijeljine i sl.).

Pored rada u centrima za učenje, organizovano je više učećih aktivnosti sa cijelom grupom, pokretnih i takmičarskih igara.

U skladu sa programskim ciljevima i zadacima tima u vrtiću, a prema već pomenutim aspektima razvoja, vodeći računa o strukturi vaspitnih grupa, radili smo na ostvarivanju ishoda iz svih aspekata dječijeg razvoja.

**FIZIČKI RAZVOJ I UČENjE:**

**• Raznovrsni oblici kretanja** (hodanje, trčanje, skakanje, penjanje i spuštanje, provlačenje, igre loptom, plivanje); pokretne i takmičarske igre; šetnje, boravak u prirodi, igra uz muziku, sportske aktivnosti na stadionu, lastiš, klikeri i sl.

**• Perceptivno – motoričke aktivnosti** (igre i aktivnosti u kojima se stimulišu čula: gledanje, slušanje, dodirivanje, mirisanje, ukus, održavanje ravnoteže i sl.). Npr.: igre pijeskom u pješčanicima i sl.)

**• Zdravstveno – higijenske aktivnosti** (jutarnja gimnastika, vježbe za razvoj svih mišićnih grupa, igre vodom, razgovori o zdravoj ishrani, higijena tijela, usta i zuba i sl.).

**SOCIO – EMOCIONALNI RAZVOJ I RAZVOJ LIČNOSTI:**

**• Društvene aktivnosti** (igre i aktivnosti sa drugarima iz drugih vaspitnih grupa; aktivnosti koje podrazumijevaju saradnju među djecom i međusobno usaglašavanje; njegovanje drugarstva; upoznavanje sa svojim gradom tokom šetnje i sl.).

**• Afektivne aktivnosti** (aktivnosti na njegovanju pozitivnih emocija kod djece; igre i aktivnosti za vježbanje društveno prihvatljivih načina rješavanja konflikata među djecom, i sl.).

**• Ekološke aktivnosti** (igre i aktivnosti za upoznavanje prirode, izlet u prirodu, igre u Gradskom parku, razvijanje ekološke svijesti i sl.).

**• Praktične aktivnosti - radne i saobraćajne** (osamostaljivanje djece u svakodnevnim životnim aktivnostima – ishrana, oblačenje, pospremanje odjeće i igračaka; igre i aktivnosti kojima se razvija poštovanje pravila u saobraćaju i opreza, kao stila ponašanja djeteta; uvježbavanje sposobnosti orijentacije u prostoru; saobraćajni znaci i sl.).

**INTELEKTUALNI RAZVOJ I UČENjE:**

**• Otkrivalačko – pronalazačko – saznajne aktivnosti** (igre i aktivnosti vezane za karakteristike ljeta kao godišnjeg doba, biljni i životinjski svijet, igre skrivanja i sl.).

**• Logičko – matematičke aktivnosti** (igre i aktivnosti logičko – matematičkog, prostornog i vremenskog saznavanja; društvene igre: domine, Ne ljuti se čovječe, igre memorije i sl.).

**• Grafomotoričke aktivnosti** (rad na pravilnom rukovanju pribora za crtanje i pisanje i obavljanje radnji dominantnom rukom. Npr.: gužvanje papira, rukovanje dječijim makazama, kačenje štipaljki, pertini krstići i sl.).

**RAZVOJ GOVORA, KOMUNIKACIJE I STVARALAŠTVA:**

**• Govor, komunikacija i pismenost** (igre i aktivnosti na razvijanju glasovne kulture i bogaćenju riječnika, rad na artikulaciji i diskriminaciji glasova, njegovanje gramatički pravilnog govora i komunikacijske sposobnosti, pričanje i prepričavanje priča, recitanje poznatih reciacija i sl.).

**• Govorno, dramsko, plesno, muzičko, likovno i modelarsko stvaralaštvo** (igre mašte i igre uloga, u funkciji razvijanja dječijeg stvaralaštva; govorne igre; muzičke i plesne aktivnosti – pjevanje poznatih dječijih pjesmica, sviranje na Orfovom instrumentarijumu; crtanje, slikanje, modelovanje, uz korišćenje različitih likovnih tehnika i materijala i sl.).

Posebnu pažnju posvetili smo NTC sistemu učenja, kako bismo, pažljivo odabranim igrama i aktivnostima, pomogli djeci da razviju svoje umne potencijale i stvore osnovu za funkcionalno učenje.

Sa djecom smo razgovarali o pripremama za godišnje odmore, odlazak na more, planinu, bazen, u selo kod rodbine, kako bi se spremili za navedene aktivnosti. Posebno smo obratili pažnju na pravila koja treba poštovati, kako bi se djeca upoznala sa potencijalnim opasnostima i izbjegla ih (npr.: da se ne izlažu suncu u najtoplijem dijelu dana i sl.).

U zavisnosti od interesovanja djece i roditelja, organizovali smo jednodnevne izlete u prirodu. Sa šestogodišnjacima smo se pripremali za školu i razgovarali o onome što ih u školi čeka i sl., a sve sa ciljem da djecu upoznamo sa svijetom koji nas okružuje i pružimo im temelje za dalji život.

 Imajući u vidu da je predškolsko vaspitanje i obrazovanje proces učenja i formiranja ličnosti djeteta od rođenja do polaska u školu, temelj cjeloživotnog učenja i period života kada vaspitni uticaji i pedagoške intervencije daju najbolje efekte, sve navedene aktivnosti organizovane su u skladu sa razvojnim potrebama i interesovanjima djece sa kojom radimo.