**Извјештај о реализацији васпитно – образовних активности у**

**Дјечијем вртићу „Чика Јова Змај“**

**у радној 2011/12. години**

**(01. септембар 2011.год – 31. август 2012. год.)**

У периоду 01. септембар 2011. – 31. август 2012. године, Вртић је, у складу са Годишњим програмом рада, успјешно реализовао планиране васпитно – образовне активности, са циљем остваривања најважније улоге предшколског васпитања и образовања: да се, кроз квалитетно и пажљиво праћење сваког дјетета и одговарање на развојне потребе и тенденције, међудејством породице и институција, у добро структурираним условима социјалног и материјалног окружења оснажи дијете да се развије до својих оптималних нивоа, поштујући природу цјеловитог учења и развоја. Учеће активности које су планиране етапним, петнаестодневним плановима, успјешно су реализоване у свим васпитним групама, у складу са узрастом дјеце и њиховим индивидуалним потребама и могућностима. На основу евалуација које се, на нивоу група, раде једном мјесечно, утврђено је да су планирани исходи у великој мјери остварени, и да ће се и даље радити на остваривању исхода у свим аспектима дјечијег развоја (физичког; социо–емоционалног; интелектуалног; развоја говора, комуникације и стваралаштва).

У претходној радној години, поред цјелодневног боравка, радили смо већи број програма и пројеката (Програм припреме дјеце у години пред полазак у школу, мобилне играонице по селима, играоничке групе), како бисмо обухватили што већи број дјеце неким од видова институционализованог предшколског васпитања и образовања.

Акценат је стављен и на стручно усавршавање радника, као и представљање нашег рада стручној јавности и колегама из других вртића. С тим у вези, можемо истаћи бројне семинаре на којима смо представили пројекте – примјере добре праксе, научне и стручне скупове, као и смотре дјечијег ликовног, говорно и фолклорног стваралаштва.

Сарадња са Општином Бијељина и институцијама нашег града била је веома успјешна (учешће Вртића на Свечаној академији поводом Дана Општине, учешће дјеце у Атлетској трци "Трчи Бијељино", заједничко обиљежавање Дјечије недјеље, „Април-мјесец чистоће“, Колонија дјечијег пријатељства и сл.). Настављена је сарадња са Народном библиотеком "Филип Вишњић", Центром за културу "Семберија", Дјечијим вртићима на подручју Бијељине, основним школама "Свети Сава", "Вук Караџић", „Кнез Иво од Семберије“, Семберским новинама, Новом школом, БН – радиом и осталим медијским кућама у граду итд.

Већина реализованих васпитно – образовних активности, као и активности сарадње са породицом и окружењем, наведени су у овом извјештају.

**СЕПТЕМБАР 2011. ГОДИНЕ:**

**01. септембар 2011. год.:**

- Почетак радне 2011/12. године.

**09., 10. и 11. септембар 2011. год:**

* У Сарајеву је организован Семинар CIVITAS-а (обука васпитача за трећи и четврти концепт). Присуствовале су васпитачице Нада Божић и Јелена Савић.

**од 14. септембра 2011. год.:**

Сарадња са БН радиом настављена је и у овој радној години, тако да дјеца и васпитачи старијих група, сваке сриједе, у термину од 8.30 до 9.00, гостују у емисији водитељке Сандре Мићић. Разговара се о различитим темама: годишња доба, биљке, животиње, зимница, другарство, саобраћај, Свети Никола, Нова Година и сл. До краја децембра имали смо 16 посјета.

**23. септембар 2011. год.:**

- Учешће дјеце старијих група на смотри дјечијег стваралаштва у Зворнику, у организацији Дјечијег вртића „Наша радост“ из Зворника.

**23.септембар 2011. год.**

* На Свечаној академији поводом Дана Општине Бијељина, одржаној у сали Градског биоскопа, са пригодним програмом су наступила дјеца из старијих вртићких група.

**22-24.септембар 2011. године**

JUBILEE 65 YEARS INSTITUTE OF PEDAGOGY (International Scientific Symposium): EDUCATION BETWEEN TRADITION AND MODERNITY

* Организатор Институт за педагогију Филозофски факултет у Скопљу

Даница Мојић, педагог вртића, учествовала је на Међународном научном симпозијуму у Охриду и изложила рад „Знања, вјештине и компетенције педагога у дјечијем вртићу“ (Knowledge, Skills and Competencies of the Pedagogue in a Kindergarten). Рад ће бити објављен на енглеском језику, у Зборнику Института за педагогију, који ће бити публикован поводом 65 година Института за педагогију Филозофског факулетета у Скопљу.

**25. септембар 2011. год.:**

* Учешће дјеце из старијих васпитних група у атлетској трци "Трчи Бијељино" (освојено једно прво, једно друго и два трећа мјеста).

**26. , 28. и 29.септембар 2011. год.:**

- Родитељски састанци у Бијељини, Дворовима и Новом Насељу-Јања. На Родитељском састанку у централном објекту одржана презентација о Програму предшколског васпитања и образовања и начину на који се он проводи у нашем вртићу (педагог Даница Мојић).

**29. септембар 2011. год.:**

- Позоришна представа „Најбољи друг“.

**ОКТОБАР 2011. ГОДИНЕ:**

**Oд 15. октобра 2010. год.:**

* Енглески језик за старије вртићке групе, у сарадњи са школом страних језика „Anglia“ (два пута недјељно).

**Од 19. октобра 2010. год.:**

* **"Мала радионица - причаоница".** Сваке сриједе дјеца старијих васпитних група иду у посјету Народној библиотеци "Филип Вишњић", гдје слушају приче, разгледају сликовнице и сл. Сва дјеца су бесплатно учлањена у Библиотеку (добили су чланске карте).

**ДЈЕЧИЈА НЕДЈЕЉА (од 03. до 07. 10. 2010. год.)**

**(**обиљежена у сарадњи са Општином Бијељина и осталим вртићима Бијељине)

Прва недјеља мјесеца октобра традиционално је посвећена дјеци, тако да је и наш вртић осмислио низ активности којима ће скренути пажњу на важност институционализованог предшколског васпитања и образовања предшколске дјеце.

Већ шест година, током Дјечије недјеље, организујемо хуманитарну акцију "Уљепшајмо нечије дјетињство", чији је циљ прикупљање хигијенског материјала и слаткиша за дјецу са посебним потребама. Дјеца и васпитачи нашег вртића организују продајну изложбу ликовних радова и употребних предмета (огрлице, кутије за накит и сл.). Родитељи се сваке године максимално укључе у ову акцију, тако да се и ове године прикупило много хигијенског материјала, слаткиша, као и значајна новчана сума, коју смо прослиједили Удружењу Братство и сестринство Пресвете Богородице Тројеручице, које се брине о дјеци са посебним потребама. Хуманитарна акција "Уљепшајмо нечије дјетињство" трајала је од 03. до 07. октобра.

**03. 10. 2011. (понедјељак)**

У дворишту Вртића организовали смо „Малу олимпијаду“ за дјецу старијих вртићких група, са обиљем занимљивих такмичарских игара. Дјеца средњих и млађих група погледала су луткарску представу „Три лептира“, у сали Вртића.

Мјешовита група из вртића у Дворовима посјетила је Бању Дворови.

Тог дана, дјеца из нашег вртића у Јањи цртали су кредама у боји на бетону испред основне школе, изражавајући тако своје жеље и креативност.

**04. 10. 2011. (уторак)**

У сарадњи са Одјељењем за друштвене дјелатности и другим вртићима, на Тргу је организован маскенбал за дјецу свих вртића Бијељине. Играли смо уз музику, а дјеци су се обратили директор Дјечијег вртића "Чика Јова Змај" и Начелник Одјељења за друштвене дјелатности у Општини Бијељина господин Славко Башић. Том приликом сва дјеца су добила слаткише и сокиће, које је обезбиједила Општина.

Дјеца средњих вртићких група су уживала у такмичарским играма у дворишту вртића.

Дјеца из вртића у Дворовима су правила маске за свој маскенбал, док су дјеца из Новог Насеља – Јања учествовали у маскенбалу на Тргу.

**05. 10. 2011.(сриједа)**

Одјељење за друштвене дјелатности Општине Бијељина организовало је позоришну представу за дјецу свих вртића Бијељине, укључујући и дјецу из Јање, Дворова и играоничких група централног вртића. Представу су приказала дјеца из Луткарског позоришта „Цврчак“ из Угљевика.

Дјеца из Дворова су имала спортски дан на спортским теренима Базена Дворови.

Дјеца и васпитачи средњих вртићких група организовали су дружење са бакама „Бакин колач“. Баке су донијеле послужење за дјецу, а дјеца су им припремила кратку приредбу. Баке су причале своје доживљаје из дјетињства, рецитовале омиљене пјесмице и говориле о играма њиховог дјетињства.

Истог дана, у Народној библиотеци „Филип Вишњић“, са почетком у 18.00 часова, проф.др Перо Спасојевић одржао је предавање на тему „Најважнија упоришта квалитетне реализације Програма“. Предавању су присуствовали васпитно-образовни радници из вртића регије Бијељина.

**06. 10.2011.(четвртак)**

Продајна изложба креативних радова дјеце и васпитача на Тргу. По први пут смо хуманитарну акцију „Уљепшајмо нечије дјетињство“ организовали на Тргу, гдје смо направили продајну изложбу радова дјеце и васпитача. Направили смо украсне и употребне предмете од глине, папира, амбалаже, дрвета и сл. Дјеца су, поред улоге продаваца, уживала цртајући кредама у боји. Изложба је изазвала велику пажњу родитеља и грађана Бијељине.

Дјеца из вртића у Јањи, као и играоничке групе, имали су спортски дан – организоване спортске игре у дворишту.

У Дворовима је организован маскенбал у просторијама вртића.

**07. 10. 2011. (петак)**

Једнодневни излет у ЗОО–врт у Београду. Све старије васпитне групе посјетиле су Београд. Посјетили смо ЗОО – врт, гдје су дјеца имала прилику да виде животиње далеких крајева. Након тога смо посјетили изложбу диносауруса на отвореном (Ушће, Нови Београд).

Дјеца из Дворова су цртали кредама у боји у парку Бање Дворови.

Средње вртићке групе су ишле на излет на Гучево.

**04. октобар 2011. год.:**

Васпитачица Нада Божић и педагог Даница Мојић започеле су реализацију програма „Растимо заједно“, који је намијењен родитељима дјеце до 4 године. Састоји се од 11 концептуално и тематски повезаних радионица, са циљем подршке одговорном родитељству. Програм је организован под покровитељством UNICEF-a, а у сарадњи са ИН фондацијом – фондацијом за унапређење социјалне инклузије дјеце и младих.

**12.октобар 2011. год.:**

- Дјеца су са васпитачима и директором посјетила Манастир Светог Василија Острошког и представницима Братства и сестринства Пресвете Богородице Тројеручице уручила прикупљене поклоне за дјецу са посебним потребама, прикупљеним током Дјечије недјеље.

**18-26. октобар 2011. год.:**

* СЕМИНАР „РАНА ДЕТЕКЦИЈА И СТИМУЛАЦИЈА РАЗВОЈА ДЈЕЦЕ СА ПОСЕБНИМ ОБРАЗОВНИМ ПОТРЕБАМА“

У организацији Министарства просвјете и културе, у више градова Републике Српске одржан је семинар „Рана детекција и стимулација развоја дјеце са посебним образовним потребама“. Семинар је организован за васпитаче регија: Бања Лука, Бијељина, Добој, Приједор, Требиње, Источно Сарајево.

На семинару је представљен програм НТЦ –систем учења, по којем наш вртић већ ради, а заснива се на стимулацији развоја синапси код предшколске дјеце.Предавачи су били аутори Програма др Ранко Рајовић, Урош Петровић и педагози Александра Шиндић, Натали Нинковић и Даница Мојић.

За регију Бијељина семинар је организован у нашем вртићу, гдје је, поред васпитача и учитеља из наше регије, било присутно и 13 наших васпитача.

**од 22.октобра до 02. новембра 2011. год.:**

* По традицији, у посљедњој недјељи октобра мјесеца, у нашем вртићу се обиљежава долазак јесени и организује Јесења свечаност. У свим објектима вртића дјеца и васпитачи су припремили приредбе са разноврсним јесењим пјесмама, драматизацијама, музичким играма и сл. Сценографија је била урађена у духу јесени, са мноштвом јесењих плодова.

**НОВЕМБАР 2011. ГОДИНЕ:**

**31. октобра, 07. и 11. новембра 2011. год.:**

* Полагање Стручних испита васпитача приправника и волонтера из Бијељине,Зворника, Добоја и Модриче.

**03. новембар 2011. год.:**

* Пријављен пројекат на конкурс Савеза удружења васпитача Србије: „У свијету боја и геометријских облика“, који су урадиле васпитачице Десанка Пандиловски и Биљана Арсеновић и педагог Даница Мојић.

**10. новембар 2011. год.:**

- Тема стручног усавршавања, изложена на Стручном вијећу: „Научите дијете да воли и чува природу“, васпитачице Јокица Гушић и Јулијана Тодоровић.

**18. новембар 2011. год.:**

- Позоришна представа „Пинокио у циркусу“.

**18. новембар 2011. год.:**

* Даница Мојић, педагог Вртића учествовала је на Научном скупу на тему “Развој и јачање компетенција у образовању –приоритети за бржи друштвени напредак“, са радом „Утицај партнерства породице и дјечијег вртића на развој предшколског дјетета“.

**20. новембар 2011. год.:**

**-** Поводом Међународног дана дјетета, а у сарадњи са Омладинским центром „ВЕРМОНТ“ из Брчког, у вртићу смо организовали радионицу и Конференцију за штампу, са дјецом старијих вртићких група.

**21. новембар 2011. год.:**

* **Прослављена је Крсна Слава вртића** – Свети Архангел Михаил. Пригодан програм су извела дјеца из старијих васпитних група.

**од 28. новембра до 09. децембра 2011. год:**

* Студенти треће године Педагошког факултета су обавили методичку праксу у нашем вртићу.

**ДЕЦЕМБАР 2011. ГОДИНЕ:**

**02. децембар 2011. год.:**

- Послата документација за IPA пројекат прекограничне сарадње. Пројекат се односи на НТЦ систем учења и, уколико буде одобрен, радиће се у сарадњи са Предшколском установом из Шапца.

**03. децембар 2011. год.:**

* Семинар: КВАЛИТЕТ ПЛУС ЗА ТИМ ДЈЕЧИЈЕГ ВРТИЋА

Аутор програма: Тања Дојић, психолог; Реализатори: Тања Дојић, психолог и Ангелина Матацун, васпитач

Семинар је одржан у Дјечијем вртићу "Чика Јова Змај", у суботу, 03.12. 2010. године, од 9.00 до 17.00. Семинару су присуствовали васпитачи и медицинске сестре, као и директор, стручни сарадник и педагог нашег вртића.

Едукатори су се бавили сљедећим областима психологије:

1. КОМУНИКАЦИЈА
2. КОНФЛИКТИ
3. КОНСТРУКТИВНОСТ
4. ТИМСКИ РАД (у контексту дјечијег вртића)

**07. децембар 2011. год.:**

* На Стручном вијећу је презентована тема стручног усавршавања „Традиционалне покретне игре са текстом и пјевањем“, васпитачица Александре Цвијетиновић и Јасне Илић.

**08 - 11. децембар 2011. год.:**

XVII СТРУЧНИ СУСРЕТИ "ВАСПИТАЧИ - ВАСПИТАЧИМА" на Златибору.

Семинар у организацији САВЕЗА УДРУЖЕЊА ВАСПИТАЧА СРБИЈЕ

Дјечији вртић "Чика Јова Змај" послао је пројекат – примјер позитивне праксе, на конкурс Савеза удружења васпитача Србије. Комисија је прихватила пројекат и одлучила буде представљен на семинару на Сусретима васпитача на Златибору, који окупљају неколико стотина васпитача, стручних сарадника и директора предшколских установа. Семинару су присуствовали директор, васпитачи- аутори пројекта Десанка Пандиловски и Биљана Арсеновић и педагог Даница Мојић.

**од 12. до 23. децембра 2011. год.:**

* Студенти друге године Педагошког факултета боравили су на двонедјељној пракси у нашем вртићу.

**19. децембар 2011. год.: Обиљежавање празника Светог Николе.**

* У свим васпитним групама је, пригодним поклонима, остављеним у чизмице које су дјеца направила, обиљежен Св. Никола.

**22. децембар 2011. год.:**

* Директор и три васпитача су били гости на манифестацији „Даровање“, у организацији ПУ „11. април“- Нови Београд и том приликом су погледали изложбу рециклираних новогодишњих јелки.

**од 20. до 24. децембра 2010. год.:**

* Учешће дјеце у акцији "Дјед Мраз - Поште Српске". У сарадњи са родитељима, послати су дјечији ликовни радови у Поште Српске.

**26. децембар 2011. год.:**

* Општина Бијељина је организовала позоришну представу „Снежана и два патуљка“ за дјецу бијељинских вртића.

**28. децембар 2011. год.:**

* Четворо дјеце старијих васпитних група освојили су награде за своје ликовне радове у акцији "Дјед Мраз – Поште Српске". Награде су примили на свечаности у Пошти РЈ Бијељина.

**27 - 30 . децембар 2011. год.:**

* По традицији, у нашем вртићу су и ове године обиљежени Нова Година и Божић. У свим објектима су организоване приредбе за дјецом, а Деда Мраз и Божић Бата су им подијелили пакетиће.
* Поред рецитација, драматизација, хорских пјесама и музичких игара, дјеца и васпитачи старијих васпитних група су припремила позоришну представу „Новогодишње славље“. Сви васпитачи су учествовали у припреми костима, сценографије, тако да је представа изазвала одушевљење како дјеце, тако и одраслих. Фотографије најбоље илуструју како смо дочекали ове лијепе празнике.
* У понедјељак су дјеца бијељинских вртића присуствовала позоришној представи „Снежана и два патуљка“, коју је организовала Општина Бијељина.
* У уторак, 27.12., у 10.00 часова, у вртићу у Дворовима је организована приредба за родитеље, а у 17.00 је Деда Мраз подијелио пакетиће дјеци која похађају играоницу у нашем вртићу. У сриједу, 28.12., у 9.30 часова су дјеца из старијих група приказала представу за дјецу млађих и средњих група. Истог дана, у 16.00 часова, начелник Општине Бијељина је присуствовао приредби и додијелио пакетиће дјеци из нашег вртића у Новом Насељу- Јања. Четвртак, 29.12.: у 9.30 часова - представа за дјецу старијих вртићких група, а у 17.30 часова је приказана приредба коју су припремила дјеца из васпитне групе коју је наш вртић организовао у ОШ „Меша Селимовић“ у Јањи. Петак, 30.12.: у 12.00 часова је приказана приредба коју су припремила дјеца из васпитних група које је наш вртић организовао у ОШ „Кнез Иво од Семберије“ у Ковиљушама.

**ЈАНУАР 2012. ГОДИНЕ:**

- У јануару је у вртићу највећи број активности био везан за Нову Годину и Божић (пјесме и приче, разговор о народним обичајима и сл.). Посебно ћемо истаћи богате игре маште и игре улога у овом периоду, што је изизетно битно за развој говора, дјечијег стваралаштва, креативног мишљења и сл.

**од 16. до 27. јануара 2012. год.:**

**-**  Старије вртићке групе су реализовале трећи и четврти концепт основа демократије CIVITAS. Истовремено, двије групе су реализовале први и други концепт. У току је евалуација и припрема извјештаја.

**27. јануар 2011. год.:**

**-** Обиљежен је празник Свети Сава (интерно – по групама). Причали смо приче о Светом Сави, разгледали сликовнице, играли народне игре, рецитовали о Светом Сави итд..

**30. јануар 2012. год.:**

* Пријем пријава дјеце и припреме за реализацију Програма у години пред полазак у школу, у сарадњи са Министарством просвјете и културе у Влади Републике Српске.

**30.јануар 2012.год.:**

Евалуацијски састанак програма „Растимо заједно“, Бања Лука. Организатор – ИН фондација.

**ФЕБРУАР 2012. ГОДИНЕ:**

**Фебруар 2012. год.:**

* Наставак радионица-читаоница у Библиотеци и гостовања дјеце сриједом на БН-радиу;

**14. и 15.фебруар 2012.год.:**

* У Сарајеву је организована Међународна конференција о одгоју/васпитању и образовању у раном дјетињству **„Повећајмо могућности дјеци у Босни и Херцеговини за рано учење“.** Организатор Конференције је био UNICEF, а присуствовали су јој директор и педагог.

**22.фебруар 2012. год.:**

* Одржано је Стручно вијеће на којем је усвојен извјештај о реализацији васпитно-образовних активности у периоду септембар 2011. – јануар 2012.

**25.фебруар 2012.год.:**

* Ликовни педагог мр Биљана Васовић из Предшколске установе „Полетарац“-Оџаци, одржала је семинар за васпитаче наше установе **„Сликарске технике у дјечијем вртићу“ .**

**27. и 28.фебруар 2012.год.:**

* У Сарајеву је организована Конференција **„Стандарди квалитета у предшколском одгоју и образовању у Босни и Херцеговини“.** Конференцију је организовала Агенције за предшколско, основно и средње образовање, у сарадњи са UNICEF-ом и Save the Children Norway. Конференцији су присуствовали директор и педагог.

**28. фебруар 2012.год.:**

* Пријем код Министра просвјете и културе Антона Касиповића, поводом додјеле прве награде за најбоље дидактичко средство „Коцку брзалицу“. Пријему су присуствовали васпитачи Богданка Мишић и Јелена Савић, директор и педагог вртића.

**МАРТ 2010. ГОДИНЕ:**

**05. март 2012.год.:**

* Почетак Програма припреме дјеце у години пред полазак у школу. Формирано је 11 група, са 260 дјеце, и то: 3 групе у централном објекту, 2 групе у ОШ „Кнез Иво од Семберије“ у Ковиљушама, 2 у вртићу у Дворовима и по једна група у Балатуну, Горњем Црњелову, Новом Насељу Јања и ОШ „Меша Селимовић“ у Јањи.

**08.март 2012.год.:**

* Креативна осмомартовска радионица за дјецу, маме и баке у Дворовима.
* Осмомартовске приредбе у Јањи и у Новом Насељу.

**13. март 2012.год.:**

* Позоришна представа „Тамо далеко“ (луткарско позориште „Бајкамела“ - Београд);

**21. и 22.март 2012.год.:**

* Старија васпитна група „Рибице“ наступила је на Дану ПУ „Полетарац“ – Оџаци. Са дјецом су боравиле васпитачице Богданка Мишић и Јелена Савић, као и директор и педагог.

**23. и 24. март 2012.год.:**

* У вртићу је организован семинар „Физички развој дјеце предшколског узраста“, аутора проф.др Данице Џиновић, продекана за наставу на Учитељском факултету у Београду.

**24., 25. и 26.март 2012.год.:**

* Педагог Даница Мојић, на Јахорини је учествовала на Трећој зимској школи педагога, организованој од стране Друштва педагога Републике Српске.

**29.март - 01.април 2012.год.:**

* Директор и васпитачице Славица Ђурић и Александра Миличић присуствовали су Стручним сусретима „Васпитачи – васпитачима“, у Кладову.

**АПРИЛ, 2012. ГОДИНЕ:**

**07.април 2012.год.:**

- Годишња приредба "Врбица 2010." одржана је у Градском биоскопу у 18.00 часова Прије тога, у 17.00 часова је служена молитва у Храму св. Великомученика Георгија. Дјеца из 7 старијих васпитних група су се представила са 20 тачака (драматизације, ритмичке игре, хорске пјесме, рецитације, фолклор итд.). Укупно је учествовало 170 дјеце.

**09. април 2012. год.:**

**-** Организована је **Васкршња радионица** васпитне групе „Ласте“, васпитачица Александре Миличић и Сандре Јовић. Радионици су присуствовале маме, баке и понеки тата.

**12. април 2012.год.:**

* Позоришна представа „Чаробни столић“.

**17.април 2012.год.:**

* Организована је Креативна радионица „Са музиком у срећно дјетињство“ средње васпитне групе „Бубамаре“, васпитачица Десанке Пандиловски и Биљане Арсеновић. Радионици су присуствовали родитељи и понека бака. На крају су сви заједно отпјевали пјесму „У свету постоји једно царство“, уз гитарску пратњу једног тате.

**17.април 2012.год.:**

* Са радом су почеле двије играонице, под покровитељством CIVITAS-а. Играонице су формиране при основним школама у Хасама и у Батковићу, а водиле су их васпитачице Александра Миличић и Мирјана Деспотовић.

**17 – 20.април 2012.год.:**

* Дјеца и васпитачи из старијих вртићких група боравили су на Златибору, ради остваривања исхода учења везаних за осамостаљивање и боравак дјеце у природи.

**21. април 2012. год.:**

**-** У дјечијем вртићу у Лакташима одржан је семинар за раднике који раде у кухињи. Из наше установе, семинару су присуствовала двије раднице.

**23-27.04.2012.год:**

* Наш вртић се, као и сваке године, укључио у акцију Општине Бијељина „Април-мјесец чистоће“.

**ЕКОЛОШКА НЕДЈЕЉА**

**Понедјељак, 23. април**

**„Шеширијада“**

**Разговарали смо са дјецом о обиљежавању 22.априла Дана планете Земље!**

Васпитачи су са дјецом старијих група разговарали о екологији и о начинима за очување животне средине. Како сачувати планету Земљу? Дан планете Земље – 22. април. Како заштитити природу? Шта је рециклажа и како она може заштитити околину? Двориште Вртића у ул. Кнеза Милоша смо припремили за сађење цвијећа.

Средње вртићке групе су организовале манифестацију „Шеширијада“ – ревију шешира од рециклажног материјала. Носећи еколошке поруке прошеталио смо градом до Градског парка.

Дјеца из играоничких група (кроз приче, пјесме, радне листове, игрице) упознали су се са појмом екологије и значајем очувања природе).

Дјеца из мјешовите вртићке групе из Дворова прошетали су до Бање Дворови и пролазницима подијелили еколошке поруке.

Дјеца из вртића у Новом Насељу у Јањи су са својом васпитачицом говорили о рециклажи.

**Уторак, 24. април**

**„Вјежботека“ и „Рециклажна радионица“**

Средње вртићке групе су израђивале предмете од рециклажног материјала у сали централног објекта, гдје је током цијеле недјеље била постављена изложба радова који су урађени у радионици.

У дворишту објекта у ул. Кнеза Милоша организоване су такмичарске игре за дјецу старијих вртићких група.

Дјеца из вртића у Дворовима су израђивала украсе од рециклажног материјала.

Дјеца из играоничких група су садила цвијеће у акцији „Једно дијете – један цвијет“.

У вртићу у Новом Насељу - Јања дјеца су прошетала по Насељу, дијелећи еколошке поруке пролазницима.

**Сриједа, 25. април**

**„Волим цвијеће“**

Дјеца из средњих група су у дворишту, у посуде и саксије од рециклажног материјала, посадила цвијеће.

У старијим васпитним групама (ул. Кнеза Милоша) дјеца су разговарала о значају здраве исхране и очувању здравља.

У Дворовима су дјеца цртала кредама у боји, у парку Бање Дворови.

У Новом Насељу – Јања дјеца су садила цвијеће у дворишту Вртића.

Такмичарске игре у дворишту Вртића за дјецу играоничких група.

**Четвртак, 26. април**

**„Игре без граница“**

Средње вртићке групе су у дворишту Вртића (централни објекат) имале такмичарске игре.

**„Вртић у цвијећу“**- Старије вртићке групе ће у дворишту објекта у ул. Кнеза Милоша посадиле су цвијеће.

У Дворовима су, такође, дјеца садила цвијеће.

Дјеца из вртића у Новом Насељу - Јања су имали такмичарске игре у дворишту Вртића.

**„Од старог правимо ново“ –** Дјеца из играоничких група су од папира и картона правили украсе и различите предмете.

**Петак, 27. април 2012. године :**

**Излет у природу**

Дјеца средњих вртићких група, вртића у Дворовима, Новом Насељу Јања, као и дјеца из старије играоничке групе ишли ће на излет у природу – Засавица и том приликом су, поред домаћих животиња, видјели изложбу диносауруса.

**„Дан без дима“ –** Дјеца старијих вртићких група овај дан су, кроз разговор, цртање, радне листове, прављење порука и сл., посветили борби против дуванског дима.

**27. април 2012. год.:**

По традицији, учествовали смо на ликовном конкурсу Музеја Семберије "Мајска смотра ликовног стваралаштава". Том приликом је изложен већи број радова које смо послали.

**МАЈ 2012. ГОДИНЕ:**

**10-15.мај 2012.год.:**

Фотографисање дјеце и васпитача старијих група за матурски пано.

**15-17.мај 2012.год.:**

* У Бањалуци је организован други круг семинара „Рана детекција и стимулација дјеце са посебним образовним потребама“, за васпитаче и професоре разредне наставе који проводе НТЦ-систем учења. Семинару су присуствовале васпитач Десанка Пандиловски, као аутор примјера из праксе који су приказани на семинару и педагог Даница Мојић, као један од предавача.

**17. и 18. мај 2012.год.:**

* На Фестивалу фолклора предшколских установа, организованој у Пожаревцу, старија вртићка група „Рибице“, васпитачица Богданке Мишић и Јелене Савић, освојила је прво мјесто у категорији традиционалних игара, као и прво мјесто за избор музике за модеран плес. Кореографију „Банатске шаљиве игре“ са дјецом је припремила васпитачица Александра Цвијетиновић.

**24. мај 2012. год.:**

Изложба ликовних радова у Музеју Семберије – „Мајска смотра ликовног стваралаштва“. Одабрано је 20 радова из нашег вртића. Дјевојчица Катарина Мојић добила је Награду публике.

**24. мај 2010. год.:**

* Наступ дјеце старије васпитне групе "Пачићи“, васпитачице Нада Божић и Јулијана Крстић, на Позоришним играријама у Шапцу (драматизација "Замислите").

**26.мај 2012.год.:**

* У сарадњи са Центром за социјални рад и Јавним фондом за дјечију заштиту, осморо дјеце из вртића у новом Насељу Јања је, са својом васпитачицом Вањом Зекановић, отишло у Кумбор, на љетовање.

**29. мај 2012.год.:**

* Родитељски састанак, у вези са организовањем рада током Колоније дјечијег пријатељства.

**31. мај 2012. год.:**

* **„Мала матура“ –** журка у дворишту вртића у ул. Кнеза Милоша за дјецу старијих васпитних група, поводом опраштања од вртића и поласка у основну школу.

**31. мај 2012.год.:**

* **Завршна приредба** Програма приреме дјеце у години пред полазак у школу организована је у Градском биоскопу ЈУ Центар за културу „Семберија“. На приредби је учествовало 9 група.

**ЈУН 2012. ГОДИНЕ:**

**01. јун 2012.год.:**

* UNICEF је одобрио реализацију пројекта „Вртић за свако дијете“, који смо написали у сарадњи са Општином Бијељина, тако да ћемо у сљедећој радној години кренути у његову реализацију. Планирано је да се пројектом обухвати 100 дјеце из осјетљивих категорија становништва и да се са њима реализује васпитно-образовни програм, у трајању од три мјесеца по три сата.

**01.јун 2012.год.:**

* На иницијативу родитеља, организован је излет у Ено село „Станишићи“ за дјецу и родитеље из играоничке групе из ОШ „Меша Селимовић“ у Јањи. На излет су ишле васпитачица Ружица Станковић и стручни сарадник Јока Арсеновић.

**02. јун 2012.год.:**

* На Ликовном конкурсу који је организовала ПУ „Полетарац“, Оџаци, Тамара Станишић је освојила награду, а радови Тијане Станишић и Јелене Павловић су изложени. Дјеца, родитељи, васпитачице и директор су посјетили изложбу радова.

**08. и 09. јун 2012.год.:**

* **Истраживачки дани васпитача Београда – Земун.** Првог дана скупу су присуствовали директор, педагог и васпитачице Биљана Арсеновић и Јелена Савић, док су другог дана презентације погледале васпитачице Александра Миличић, Александра Цвијетиновић и Јулијана Крстић.

**Од 10. до 16. јуна 2012. год.:**

Наш вртић је био домаћин Колоније дјечијег пријатељства. Учесници Колоније су били дјеца, васпитачи, директори и стручни сарадници из предшколских установа из Шапца, Сомбора, Цетиња, Штипа и Бања Луке. У вртићу је тих дана у вртићу боравило 53 дјеце гостију, као и десеторо дјеце из нашег вртића, из старије вртићке групе „Зечићи“, васпитача Славице Ђурић и Славише Вујановића. Гости на приредби су били другари из вртића у Лајковцу, као и старија вртићка група „Рибице“ из нашег вртића.

**РАСПОРЕД АКТИВНОСТИ ТОКОМ КОЛОНИЈЕ**

**10.06.2012. – НЕДЈЕЉА**

Долазак дјеце и васпитача до 18.00 часова у Дјечији вртић „Чика Јова Змај“, улица Светог Саве бр. 9, Бијељина;

**11. 06.2012. – ПОНЕДЈЕЉАК**

9.00 – СВЕЧАНО ОТВАРАЊЕ КОЛОНИЈЕ

Химна Колоније „Вртић цвјета“

Подизање заставе – Домаћин

Кратко представљање гостију (по 5 минута)

10.00 – Шетња кроз град (Посјета Музеју Семберије, Манастиру Светог Василија Острошког);

17.00 – Заједничка активност – припремају васпитачи из Бијељине;

**12.06.2012. – УТОРАК**

9.00 – Заједничка активност – припремају васпитачи из Шапца;

10.00 – Излет у Засавицу;

18.00 – Позоришна представа у сали Вртића;

18.30 – роштиљ у дворишту Вртића;

Журка;

**13.06.2012. - СРИЈЕДА**

9.00 – Заједничка активност – припремају васпитачи са Цетиња;

10.00 – Излет у Етно –село „Станишићи“ (туристички обилазак, вожња возићем, боравак у играоници)

**14.06.2012. – ЧЕТВРТАК**

9.00 – Заједничка активност – припремају васпитачи из Сомбора;

10.00 – Дружење са пјесником Љубивојем Ршумовићем и дјечијим писцем Урошем Петровићем у дворишту вртића у ул. Светог Саве.

14.00 – предавање за васпитаче „ НТЦ систем ичења“ др Ранко Рајовић (сала Вртића)

18.00 – Приредба (у Градском биоскопу ЈУ Центра за културу „Семберија“);

**15. 06.2012. – ПЕТАК**

9.00 – Заједничка активност – припремају васпитачи из Бања Луке;

10.00 – Мала олимпијада (Стадион ФК „Радник“)

11.30 – Пријем код Начелника Општине Господина Миће Мићића

17.00 – Маскенбал, шетња по граду, сађење дрвећа у дворишту вртића у ул. Кнеза Милоша, повратак у двориште вртића у ул. Светог Саве и затварање Колоније (предаја заставе домаћину Колоније 2013.);

**16. 06.2012. – СУБОТА**

Повратак учесника према сопственој жељи;

**19. и 20. јун 2012.год.:**

* Годишња конференција водитеља радионица „Растимо заједно“ организована је у Сарајеву. Конференцију су присуствовали водитељи Нада Божић и Даница Мојић, као и директор нашег вртића.

**23.јун 2012.год.:**

* Дјеца из старије вртићке групе „Пачићи“, васпитачица Наде Божић и Јулијане Крстић, наступили су на манифестацији „Свитац мали своју лампу пали“, у организацији Предшколске установе и вртића у природи „Штрумпфоград“.

**27. јун 2012. год.:**

**Конференција беба** – наступ дјеце из средњих и старијих вртићких група. Васпитачи из јасличких група су израдили пано, који је стајао на Тргу током одржавања Конференције, а дјеца средњих и старијих вртићких група су наступила са рецитацијама, драматизацијама и ритмичким играма, у трајању од 20 минута. Конферансије је била Даница Мојић, педагог вртића.

**ЈУЛ 2012. ГОДИНЕ:**

**05. и 13. јул 2012.год.**

- Дјеца старијих вртићких група су ишла на базене Бање Дворови.

**10. јул 2012.год.**

**-**  Церемонија додјеле чекова за UNICEF-ов програм побољшања приступа предшколском образовању одржана је у Сарајеву. На основу Јавног позива из фебруара 2012. Године, објављеног у сарадњи са Министраством цивилних послова, оба ентитетска министарства образовања, дистриктом Брчко и 10 кантоналних министарстава образовања, UNICEF ће подржати 12 изабраних програма за предшколско васпитање и образовање. Од 65 послатих апликација, одабране је њих 12, а међу њима је Општина Бијељина и наш вртић који ће реализовати програм.

**АВГУСТ 2012. ГОДИНЕ**

**07. август 2012. године**

**-** Дјеца старијих вртићких група су наступила на Свечаном отварању Дана меда, а у оквиру Пантелинских дана.

**24. и 25. август 2012. године**

**-** У ОШ „Тушањ“ у Тузли одржан је семинар у организацији Mestres per Bosnia, у сарадњи са вртићима и школама из Барселоне.

У складу са Програмом предшколског васпитања и образовања у Републици Српској и Годишњим програмом рада, као и Измјенама и допунама Закона о предшколском васпитању и образовању у Републици Српској, укинут је љетњи програм рада, те ће у Дјечијем вртићу "Чика Јова Змај" радна година је трајала до 31. августа.

Рад у радној 2011/12. години био је усклађен са општим циљем предшколског васпитања и образовања у Републици Српској да, у оквиру цјеловитог система васпитања и образовања, постепено, у складу са реалним могућностима, омогући средину у којој ће се оснажити холистички (цјеловит) развој предшколског дјетета у складу са својим способностима, потенцијалима, особеностима, потребама и интересима. Током љета, већина васпитних група је била мјешовитог узраста, тако да су се активности организовале у складу са дјечијим развојним могућностима, потребама и интересовањима. Ради емоционалне сигурности и развијеног осјећаја групне припадности, потрудили смо се да дјеца бораве у групи са својим другарима и васпитачима са којима су од почетка године.

Учећим активностима су били обухваћени сви аспекти дјечијег развоја, са акцентом на игре на отвореном и активности из области физичког и моторног развоја. Остваривали су се различити исходи у оквиру физичког развоја и учења, социо - емоционалног развоја, интелектуалног развоја и развоја говора, комуникације и стваралаштва.

Како је предвиђено у Радној књизи, рађени су етапни планови за 15 дана, са мрежом исхода учења који су прилагођени дјечијим потребама и интересовањима, водећи рачуна о томе да се што већи број активности реализује на отвореном (двориште вртића, Градски парк, базени, излетишта у близини Бијељине и сл.). Поред рада у центрима за учење, организовано је више учећих активности са цијелом групом, покретних и такмичарских игара.

У складу са програмским циљевима и задацима тима у вртићу, а према већ поменутим аспектима развоја, водећи рачуна о структури васпитних група, радили смо на остваривању исхода из свих аспеката дјечијег развоја.

**ФИЗИЧКИ РАЗВОЈ И УЧЕЊЕ:**

* **Разноврсни облици кретања** (ходање, трчање, скакање, пењање и спуштање, провлачење, игре лоптом, пливање); покретне и такмичарске игре; шетње, боравак у природи, игра уз музику, спортске активности на стадиону, ластиш, кликери и сл.
* **Перцептивно – моторичке активности** (игре и активности у којима се стимулишу чула: гледање, слушање, додиривање, мирисање, укус, одржавање равнотеже и сл.). Нпр.: игре пијеском у пјешчаницима и сл.)
* **Здравствено – хигијенске активности** (јутарња гимнастика, вјежбе за развој свих мишићних група, игре водом, разговори о здравој исхрани, хигијена тијела, уста и зуба и сл.).

**СОЦИО – ЕМОЦИОНАЛНИ РАЗВОЈ И РАЗВОЈ ЛИЧНОСТИ:**

* **Друштвене активности** (игре и активности са другарима из других васпитних група; активности које подразумијевају сарадњу међу дјецом и међусобно усаглашавање; његовање другарства; упознавање са својим градом током шетње и сл.).
* **Афективне активности** (активности на његовању позитивних емоција код дјеце; игре и активности за вјежбање друштвено прихватљивих начина рјешавања конфликата међу дјецом, и сл.).
* **Еколошке активности** (игре и активности за упознавање природе, излет у природу, игре у Градском парку, развијање еколошке свијести и сл.).
* **Практичне активности - радне и саобраћајне** (осамостаљивање дјеце у свакодневним животним активностима – исхрана, облачење, поспремање одјеће и играчака; игре и активности којима се развија поштовање правила у саобраћају и опреза, као стила понашања дјетета; увјежбавање способности оријентације у простору; саобраћајни знаци и сл.).

**ИНТЕЛЕКТУАЛНИ РАЗВОЈ И УЧЕЊЕ:**

* **Откривалачко – проналазачко – сазнајне активности** (игре и активности везане за карактеристике љета као годишњег доба, биљни и животињски свијет, игре скривања и сл.).
* **Логичко – математичке активности** (игре и активности логичко – математичког, просторног и временског сазнавања; друштвене игре: домине, Не љути се човјече, игре меморије и сл.).
* **Графомоторичке активности** (рад на правилном руковању прибора за цртање и писање и обављање радњи доминантном руком. Нпр.: гужвање папира, руковање дјечијим маказама, качење штипаљки, пертини крстићи и сл.).

**РАЗВОЈ ГОВОРА, КОМУНИКАЦИЈЕ И СТВАРАЛАШТВА:**

* **Говор, комуникација и писменост** (игре и активности на развијању гласовне културе и богаћењу ријечника, рад на артикулацији и дискриминацији гласова, његовање граматички правилног говора и комуникацијске способности, причање и препричавање прича, рецитање познатих рециација и сл.).
* **Говорно, драмско, плесно, музичко, ликовно и моделарско стваралаштво**

(игре маште и игре улога, у функцији развијања дјечијег стваралаштва;говорне  игре; музичке и плесне активности – пјевање познатих дјечијих пјесмица, свирање на Орфовом инструментаријуму; цртање, сликање, моделовање, уз коришћење различитих ликовних техника и материјала и сл.).

Посебну пажњу посветили смо НТЦ систему учења, како бисмо, пажљиво одабраним играма и активностима, помогли дјеци да развију своје умне потенцијале и створе основу за функционално учење.

Са дјецом смо разговарали о припремама за годишње одморе, одлазак на море, планину, базен, у село код родбине, како би се спремили за наведене активности. Посебно смо обратили пажњу на правила која треба поштовати, како би се дјеца упознала са потенцијалним опасностима и избјегла их (нпр.: да се не излажу сунцу у најтоплијем дијелу дана и сл.).

У зависности од интересовања дјеце и родитеља, организовали смо једнодневне излете у природу. Са шестогодишњацима смо се припремали за школу и разговарали о ономе што их у школи чека и сл., а све са циљем да дјецу упознамо са свијетом који нас окружује и пружимо им темеље за даљи живот.

 Имајући у виду да је предшколско васпитање и образовање процес учења и формирања личности дјетета од рођења до поласка у школу, темељ цјеложивотног учења и период живота када васпитни утицаји и педагошке интервенције дају најбоље ефекте, све наведене активности организоване су у складу са развојним потребама и интересовањима дјеце са којом радимо.